སྤྱིར་བོད་དུ་རྡོ་བརྐོས་ཀྱི་ལག་རྩལ་དར་སྔ་ཞིང་།ལག་རྩལ་དེ་ལས་ལོ་རྒྱུས་དང་རིག་གནས་ཀྱི་རིན་ཐང་ལྡན་པའི་དངོས་པོ་མང་པོ་བྱུང་ཡོད་པ་ནི།སྟོད་མངའ་རིས་ཕྱོགས་ནས་མི་ལོ་ལྔ་སྟོང་ཡན་དུ་བརྐོས་པའི་བྲག་བརྐོས་ཀྱི་རི་མོ་རྙེད་པ་དང་།བོད་རྒྱལ་ཐོག་མ་གཉའ་ཁྲི་བཙན་པོའི་སྐབས་ཕོ་བྲང་ཡུམ་བུ་བརླ་སྒང་བརྩིགས་པ་དང་།ལྷ་ཐོ་ཐོ་རི་གཉན་བཙན་སྐབས་མཆོད་རྟེན་བང་རིམ་གསུམ་པ་རྡོ་ལ་བརྐོས་ཚུལ་འཁོད་པ་དང་།སྲོང་བཙན་གྱི་དུས་ཐོན་མིའི་ཕྱག་བྲིས་རྡོ་ལ་བརྐོས་པའི་ཀ་ཆེན་གྱི་ཡི་གེ་དྲུག་མ་དང་།འབིས་རྣམ་པར་སྣང་མཛད་ཀྱི་སྐུ་གཟུགས་དང་རྡོ་ལ་བརྐོས་པའི་མཚན་བྱང་བཅས་ད་ལྟའང་མཇལ་རྒྱུ་ཡོད་པ་དང་།ཁྲི་སྲོང་ལྡེ་བཙན་སྐབས་བསམ་ཡས་བཀའ་གཙིགས་ཀྱི་རྡོ་རིང་དང་།ངོ་མཚར་རྡོའི་མཆོད་རྟེན་རྣམ་པ་ལྔ་སོགས་བཟོ་དངོས་ཁྱད་དུ་འཕགས་པ་དང་།གྲུབ་ཆེན་ཐང་སྟོང་པ་སོགས་ཀྱིས་རྡོའི་རིན་ཆེན་རིགས་ལ་བརྐོས་པའི་མཁའ་འགྲོ་སྡེ་ལྔ་དང་།གཡུའི་སྒྲོལ་མ་དང་།དུང་གི་ཐུགས་རྗེ་ཆེན་པོ།བྱུ་རུའི་ཚེ་དཔག་མེད།པདྨ་ར་གའི་འོད་དཔག་མེད་སོགས་བྱིན་རླབས་ཀྱི་ཚན་ཁ་འབར་བ་རྣམས་དང་།ཕྱིས་སུ་བརྐོས་པའི་རྒྱ་ནག་མ་ཎི།དཔལ་སྤྲུལ་མ་ཎི།མི་ཉག་གསེར་རྒྱ་སྒོའི་རྡོ་འབུམ་ཆེན་པོ་སོགས་སྲིད་ན་འགྲན་ཟླ་དང་བྲལ་བ་མང་པོ་བཞུགས་ལ།ཁྱད་པར་དུ་ཡིག་དྲུག་དང་རྒྱལ་བའི་བཀའ་འགྱུར་སོགས་རྡོ་ལ་བརྐོས་པའི་རྡོ་འབུམ་འདི་འདྲ་བ་ནི་མི་རིགས་གཞན་སུ་ལའང་མཐོང་དཀའ་བ་ཡོད།